આ કેસમાં સ્પેશિયલ ડેઝિગ્નેટેડ જજ પી. બી. દેસાઈએ તેમનો ચુકાદો સંભળાવતા પહેલાં કોર્ટનાં અવલોકનો રજૂ કર્યાં હતાં. વકીલો, પત્રકારો અને આરોપીઓથી ખીચોખીચ ભરેલા કોર્ટરૂમમાં પી.બી. દેસાઈએ જણાવ્યું કે ગુલબર્ગકાંડના ૯૦ ટકા આરોપીઓ જામીન પર છૂટ્યા હતા ત્યારે તેમનો વ્યવહાર સાક્ષીઓ કે પુરાવાઓને નુકસાન પહોંચાડે તેવો ન હતો. જેલમાં જે આરોપીઓ હતા તેમનો રેકૉર્ડ પણ સારો રહ્યો હતો. તમામ આરોપીઓનો ભૂતકાળ તપાસવામાં આવે તો તેમની સામે કોઈ જ ક્રિમિનલ રેકૉર્ડ ન હતો તેથી તમામ આરોપીએ જે કૃત્ય આચર્યું તે માત્ર એક જ દિવસની દુર્ઘટના માનીને ઘટનાને ધ્યાને લેવાઈ છે.